b'\n_START_ARTICLE_\nHermafrodiitti\n_START_PARAGRAPH_\nHermafrodiitti eli kaksineuvoinen on el\xc3\xa4in, joka tuottaa sek\xc3\xa4 naaras- ett\xc3\xa4 koiraspuolisia sukusoluja, tai kasvi, jolla on sek\xc3\xa4 hede- ett\xc3\xa4 emikukat samassa yksil\xc3\xb6ss\xc3\xa4. Monissa eli\xc3\xb6ryhmiss\xc3\xa4 hermafroditismi on vallitseva lis\xc3\xa4\xc3\xa4ntymisj\xc3\xa4rjestelm\xc3\xa4. Yleisint\xc3\xa4 se on yksikotisilla kasveilla ja selk\xc3\xa4rangattomilla el\xc3\xa4imill\xc3\xa4. Sit\xc3\xa4 esiintyy kuitenkin my\xc3\xb6s kaloilla ja v\xc3\xa4h\xc3\xa4isemmiss\xc3\xa4 m\xc3\xa4\xc3\xa4rin muilla selk\xc3\xa4rankaisilla._NEWLINE_Hermafrodiittisuus ilmenee monilla lajeilla samanaikaisena kaksineuvoisuutena, jolloin yksil\xc3\xb6 voi samaan aikaan toimia sek\xc3\xa4 naaraana ett\xc3\xa4 koiraana. Toisaalta hermafrodiitteja ovat my\xc3\xb6s eli\xc3\xb6t, jotka voivat vaihtaa sukupuoltaan elinkaarensa aikana. Monilla hermafrodiittisilla eli\xc3\xb6ill\xc3\xa4 on mekanismeja, jotka est\xc3\xa4v\xc3\xa4t itsesiitoksen._NEWLINE_El\xc3\xa4imill\xc3\xa4, jotka normaalisti ovat yksineuvoisia (kuten esimerkiksi nis\xc3\xa4kk\xc3\xa4\xc3\xa4t), esiintyy joskus yksil\xc3\xb6nkehityksen poikkeavuutena yksil\xc3\xb6it\xc3\xa4, joilla on kummankin sukupuolen lis\xc3\xa4\xc3\xa4ntymiselimet tai sukurauhaskudosta. Erityisesti ihmisen kohdalla t\xc3\xa4ll\xc3\xb6in puhutaan nykyisin mieluummin intersukupuolisuudesta kuin hermafroditismista.'